Internasionale Verslag – 6 Mei 2020 - Corona Krisissentrum
Tuis / COVID-19 / Internasionale Verslag – 6 Mei 2020
Internasionale Verslag – 6 Mei 2020
Hier is vandag se internasionale nuusbrokkies oor die koronakrisis:
Die Trump-administrasie in die VSA beplan om die spesiale taakmag wat gedurende Februarie in die Withuis ingerig is om die koronapandemie te bestuur, te ontbondel. Volgens die Amerikaanse adjunk-president Mike Pence beplan die Trump-administrasie om 'n nuwe groep wat op veiligheid en die heropening van die land se ekonomie sal fokus, op te rig. Die federale regering in die VSA het die afgelope tyd meer besluite oor die hantering van die krisis aan deelstate oorgelaat.
Ook in Duitsland beplan die federale regering om die meeste besluite na die deelstate af te wentel. Die bondskanselier Angela Merkel vergader vanmiddag met die 16 premiers van Duitsland se deelstate. Volgens 'n ooreenkoms wat vanmiddag tussen Merkel en die premiers bespreek gaan word sal alle winkels in Duitsland kan heropen en sal kinders in fases na skole terugkeer. Die verantwoordelikheid vir die skedulering hiervan sal egter aan die deelstate oorgelaat word. Die federale verbod op groot openbare byeenkomste sal egter tot einde Augustus geld. Kinders sal ook weer aan sport kan begin deelneem. Bejaardes in ouetehuise sal ook weer besoeker kan ontvang op voorwaarde dat niemand in die betrokke ouetehuis die koronavirus onder lede het nie.
Die Walt Disney maatskappy het gister bekend gemaak dat die koronapandemie tot 'n afname in 1,4 miljard dollar in die maatskappy se wins in die eerste kwartaal van 2020 gelei het. Die maatskappy verwag dat die impak van die krisis in die tweede kwartaal selfs groter gaan wees omdat filmteaters regoor die wêreld gesluit is en die maatskappy se oorde ook steeds gesluit is. Die Disney-park in Sjanghai, China sal volgende week heropen, terwyl parke in verskeie ander wêrelddele steeds gesluit is.
Die getal nuwe infeksies in Rusland was gister 10 559, die meeste nog op een dag. Tot dusver is 165 929 mense in Rusland positief vir die koronavirus getoets terwyl minder as 1600 mense weens COVID-19 dood is. Die ekonomiese gevolge van die krisis in Rusland is ook baie groot met die goewerneurs van verskeie deelstate wat aandui dat werkloosheid besig is om te styg en dat daar nie genoeg befondsing beskikbaar is om almal te help wat hulp nodig het nie.
Nog 'n land wat tans 'n skerp toename in die voorkoms van die koronavirus ervaar, is Brasilië. Byna 7000 nuwe gevalle is gister in dié land aangemeld met 600 mense wat op een dag oorlede is. Verskeie stede in Brasilië het gister vir die eerste keer 'n staat van inperking ingestel.
Die Amerikaanse handelstekort het in Maart tot 11,6% gestyg. Volgens die Departement van Handel is die skerp styging weens die koronapandemie. Die handelstekort het van 39,8 miljard dollar in Februarie tot 44,4 miljard dollar in Maart gestyg. Daar was in Maart 'n skerp afname in die uitvoer van verskeie Amerikaanse produkte insluitende swaar toerusting en landbouprodukte.
Qatar Lugdiens het gister die nuutste lugdiens geword wat aangekondig het dat hulle 'n wesenlike deel van hulle personeel gaan aflê. Die maatskappy het nie aangedui presies hoeveel personeel afgedank gaan word nie. Die maatskappy het byna 46 000 personeel en word volledig deur die regering van Katar besit.
Republikeine en Demokrate in die Amerikaanse kongres het begin onderhandel oor wetgewing waarvolgens sake-ondernemings in die VSA omvattende tydelike belastingverligting sal kry. Honderde duisende klein ondernemings in die VSA het die afgelope weke lenings van die federale regering ontvang om te verhoed dat die ondernemings weens die koronapandemie permanent moet sluit. Ondernemings wat die lenings gebruik om werknemers te betaal se lenings word in toelaes wat nie terug betaal hoef te word nie, omskep. Hierdie ondernemings sal volgens die wetgewing wat tans in die kongres voorgestel word nie op hierdie geld belasting hoef te betaal nie.
Die farmaseutiese maatskappy Pfizer het begin om 'n nuwe koronavirus-entstof in die VSA te toets. Sowat 360 vrywilligers neem aan die toetsing deel en het reeds hulle eerste inspuitings ontvang. Die maatskappy het aangedui dat indien die toetsing suksesvol is die entstof teen die einde van die jaar vir verkope beskikbaar sal wees. Die entstof is ontwikkel in 'n vennootskap tussen Pfizer en die Duitse biotegniese maatskappy BioNTech. Benewens die Amerikaanse proewe, sal daar ongeveer 200 pasiënte in Duitsland aan die toetsing deelneem.
Wapenverkope in die VSA het in April weer eens tot 'n nuwe rekordvlak gestyg. Byna 3,8 miljoen vuurwapens is April in die VSA verkoop, wat die meeste nog ooit in een maand is. Volgens wapenverkopers dryf onsekerheid wat deur die koronapandemie veroorsaak word, die skerp styging in wapenverkope die afgelope tyd.